[Video en foto’s] Betogings vlam weer op by universiteiteStudente betoog op die Universiteit Kaapstad-kampus. Foto: Twitter via @UCTMSA Na aanleiding van die departement van hoër onderwys se aankondiging dat universiteite self kan besluit oor fooiverhogings in studiegeld vir volgende jaar, het betogings weer by verskeie kampusse oor die hele land uitgebreek, hierdie keer onder die vaandel van #FeesMustFallReloaded. Studente by die Universiteit van die Witwatersrand (Wits) het Maandag gedreig dat hulle die universiteit tot stilstand sal bring indien die universiteit studiefooie verhoog. Die studente eis dat studiefooie onveranderd bly tot die regering gratis tersiêre onderrig instel. Studente het Dinsdagoggend weer akademiese bedrywighede op die kampus ontwrig en groepe betogers het oor die kampus beweeg om ander studente te mobiliseer om aan die protesaksie deel te neem. African News Agency het berig dat tien studente vanoggend op die kampus in hegtenis geneem is. ‘n Klaskamer by die Universiteit van Pretoria waar ‘n toets Maandag (19 September 2016) deur betogers ontwrig is. Foto: Verskaf Intussen is lesings en toetse Maandagmiddag by die Universiteit van Pretoria ook deur betogers ontwrig wat klasse binnegestorm, gesing en gedans het en studente se vraestelle afgeneem het. Anna-Retha Bouwer, woordvoerder van die universiteit, het aan Maroela Media gesê daar was “enkele geïsoleerde voorvalle van protesaksies” op die kampus, maar alles was Dinsdagoggend weer rustig. “Dit is nog vroeg, so ek kan nie seker wees dat daar vir die res van die dag niks sal gebeur nie, maar daar is tans geen ontwrigting aangemeld nie. Die nodige stappe is gedoen om verdere ontwrigting te verhoed,” het Bouwer gesê. “Alle akademiese bedrywighede gaan normaalweg voort.” Polisiebeamptes Dinsdag (20 September 2016) op die Wits-kampus. Foto: Twitter via @ntox_luth Akademiese bedrywighede moes Dinsdag ook by die Universiteit van Kaapstad (UK) hervat word, maar betogers het reeds vroeg Dinsdagoggend begin amok maak op die kampus. Betogers het om die kampus saamgedrom en ingange van die kampus afgesper. Polisiebeamptes is ontplooi om die situasie te monitor. Op die universiteit se amptelike Facebook-blad het die universiteit gesê Baxterweg is heeltemal deur betogers afgesper, asook die noordelike ingang van die hoër kampus en die ingang van die mediese skool se kampus. Volgens die universiteit is al die roetes van kampusbussies op die laer kampus ook deur betogers afgesper. Die universiteit het egter volgehou dat akademiese bedrywighede, insluitend toetse, normaalweg sal voortgaan. Alle akademiese bedrywighede is Dinsdag op die Bloemfontein- en Suid-kampusse van die Universiteit van die Vrystaat (UV) opgeskort weens “groeiende spanning op die kampusse en ontwrigting van akademiese aktiwiteite” deur studente wat ontevrede is oor Nzimande se aankondiging. Administratiewe bedrywighede op die Bloemfontein-kampus is ook opgeskort. Die universiteit het in ŉ verklaring gesê die senior leierskap van die universiteit het besluit om die akademiese bedrywighede op te skort om die bestuur kans te gee om met die studenteraad gesprek te voer. Alle bedrywighede op die universiteit se Qwaqwa-kampus gaan normaalweg voort. In die onderstaande video kan gesien word hoe betogers Maandagaand ‘n klas op die Tuks-kampus ontwrig: [wpvideo uTt9ZXcx]